Παντελής Καφές

Ο **Παντελής Καφές** (Βέροια, 24 Ιουνίου 1978) είναι Έλληνας πρώην διεθνής ποδοσφαιριστής που αγωνιζόταν στον χώρο της μεσαίας γραμμής, έχοντας κερδίσει την αναγνώριση για τις δημιουργικές δυνατότητες και τις άριστες δεξιοτεχνικές ικανότητές του.

## Καριέρα
### Σε συλλογικό επίπεδο
Τα πρώτα του ποδοσφαιρικά βήματα τα πραγματοποίησε στη γενέτειρά του Βέροια με τη φανέλα της τοπικής ομάδας ΑΕ Ποντίων. Γρήγορα ξεχώρισε και το 1997 αποκτήθηκε από τον ΠΑΟΚ, στον οποίο υπήρξε και αρχηγός. Κορυφαίες στιγμές της καριέρας του στον "Δικέφαλο του Βορρά" ήταν η κατάκτηση του κυπέλλου Ελλάδας το 2001, όταν ο ΠΑΟΚ επικράτησε στον τελικό του Ολυμπιακού (4-2) στο στάδιο "Νίκος Γκούμας" και το 2003 εναντίον του Άρη Θεσσαλονίκης (1-0) στο γήπεδο της Τούμπας.

Αποχώρησε μετά το τέλος της περιόδου 2002-03 και επόμενος σταθμός στην καριέρα του ήταν ο Ολυμπιακός. Στο μεγάλο λιμάνι παρέμεινε μέχρι τον Δεκέμβριο του 2006, κατακτώντας δύο φορές το νταμπλ (2004-05 και 2005-06).

Τον Ιανουάριο του 2007 μεταπήδησε στην ΑΕΚ, στην οποία υπήρξε επίσης αρχηγός, παραμένοντας έως το καλοκαίρι του 2012. Άξια αναφοράς η κατάκτηση ενός ακόμη κυπέλλου Ελλάδας (το πέμπτο συνολικά στην πολύχρονη καριέρα του), την περίοδο 2010-11. Μάλιστα, στον τελικό εναντίον του Ατρομήτου Αθηνών (3-0) στο ΟΑΚΑ, σημείωσε το τρίτο τέρμα της ομάδας του.

Την περίοδο 2012-13 επέστρεψε στην ιδιαίτερη πατρίδα του τη Βέροια και αγωνίστηκε με τα χρώματα της ομώνυμης ομάδας, όμως λόγω οικονομικών οφειλών προς το πρόσωπό του, αποχώρησε τον Ιανουάριο του 2013.

### Στις εθνικές ομάδες
Το ντεμπούτο του με την Ελλάδα πραγματοποιήθηκε στις 25 Απριλίου 2001 στον εκτός έδρας φιλικό αγώνα εναντίον της Κροατίας (2-2), με τότε ομοσπονδιακό προπονητή τον Βασίλη Δανιήλ. Με τη "γαλανόλευκη" αγωνίστηκε συνολικά 40 φορές, έχοντας πετύχει 3 τέρματα.

Κορυφαία στιγμή στην καριέρα του η συμμετοχή του στην αποστολή της Ελλάδας που κατέκτησε το Euro 2004 στην Πορτογαλία, ενώ ήταν στις επιλογές του Ότο Ρεχάγκελ και έναν χρόνο αργότερα, στο κύπελλο Συνομοσπονδιών 2005, που διεξήχθη στη Γερμανία.

Υπήρξε επίσης διεθνής με την Ελπίδων έχοντας συνολικά 17 συμμετοχές και 3 τέρματα.

## Στατιστικά στοιχεία ανά περίοδο
### Σε συλλογικό επίπεδο

### Στην εθνική Ελλάδας

## Διακρίσεις
* Πρωταθλητής Ευρώπης στο Euro 2004
* **[[Ελληνικό πρωτάθλημα ποδοσφαίρου ανδρών|Πρωτάθλημα]]:** 2005 και 2006 (με τον Ολυμπιακό)
* **[[Κύπελλο Ελλάδος ποδοσφαίρου αντρών|Κύπελλο]]:** 2001 και 2003 (με τον ΠΑΟΚ), 2005 και 2006 (με τον Ολυμπιακό), 2011 (με την ΑΕΚ)

## Παραπομπές


## Πηγές
* Η καριέρα του Παντελή Καφέ στο National Football Teams
* Το προφίλ του Παντελή Καφέ στο www.transfermarkt.de
* Ο Παντελής Καφές στο soccerway.com

Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Π.Α.Ε. Βέροιας
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Κυπέλλου Συνομοσπονδιών FIFA 2005
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου